钦定古今图书集成/明伦汇编/官常典/第780卷 > 张耀
## 钦定古今图书集成/明伦汇编/官常典/第780卷 > 张耀

按《北齐书》本传，“耀字灵光，上谷昌平人也。父凤，晋州
长史。耀少而贞谨，颇晓吏职。解褐给事中，转司徒水
曹行参军。义旗建，高祖擢为中军大都督韩轨府长
史。及轨除瀛、冀二州刺史，又以耀为轨谘议参军。后
为御史所劾，州府僚佐及轨左右以赃罪挂网者百
有馀人，唯耀以清白独免。征为丞相府仓曹。显祖嗣”
事，迁相府掾。天保初，赐爵都亭乡男，摄仓、库二曹事。
诸有赐给，常使耀典之。转秘书丞，迁尚书右丞。显祖
曾因近出，令耀居守。帝夜还，耀不时开门，勒兵严备。
帝驻跸门外久之，催迫甚急。耀以夜深真伪难辨，须
火至面识门乃可开，于是独出见帝。帝笑曰：“卿欲学
《郅君章》也。”乃使耀前开门，然后入。深嗟赏之，赐以锦
采。出为南青州刺史，未之任，肃宗辅政，累迁秘书监。
耀历事累世，奉职恪勤，咸见亲待，未尝有过。每得禄
赐，散之宗族。性节俭率素，车服饮食，取给而已。好读
《春秋》，月一遍，时人比之贾梁道。赵彦深尝谓耀曰：“君
研寻《左氏》，岂求服虔、杜预之纰缪邪？”耀曰：“何为然乎？
《左氏》之书，备叙言事”，恶者可以自戒，善者可以庶几，
故厉己温习，非欲诋诃古人之得失也。天统元年，世
祖临朝，耀奏事遇暴疾，仆于御前。帝下座临视，呼数
声不应。帝泣曰：“岂失我良臣也！”旬日卒，时年六十三。
诏称耀忠贞平直，温恭廉慎，赠开府仪同三司、尚书
右仆射、燕州刺史，谥曰贞简。